CELEX: 62021TN0431
Language: el
Date: 2021-07-16 00:00:00
Title: Υπόθεση T-431/21: Προσφυγή της 16ης Ιουλίου 2021 — L’union nationale des indépendants solidaires κατά Επιτροπής

18.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 422/18
            
         
      Προσφυγή της 16ης Ιουλίου 2021 — L’union nationale des indépendants solidaires κατά Επιτροπής
      (Υπόθεση T-431/21)
      (2021/C 422/25)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: L’union nationale des indépendants solidaires (Lorient, Γαλλία) (εκπρόσωπος: F. Ortega, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να διαπιστώσει ότι η Επιτροπή στηρίζει την απάντησή της στην καταγγελία σε δική της και, ως εκ τούτου, μη σύννομη ερμηνεία της παραγράφου 4 του άρθρου 153 ΣΛΕΕ
               
            
                  —
               
               
                  να διαπιστώσει ότι η Επιτροπή παρέβη τις υποχρεώσεις που υπέχει από τις Συνθήκες και, ιδίως, από την παράγραφο 1 του άρθρου 105 ΣΛΕΕ·
               
            
                  —
               
               
                  να κρίνει ότι το Cnav και οι οργανισμοί που συνδέονται με αυτό παραβαίνουν τους ευρωπαϊκούς κανόνες ανταγωνισμού·
               
            
                  —
               
               
                  να υποχρεώσει την Επιτροπή να καταβάλει στην Union syndicale des indépendants solidaires το ποσό των 2 500 ευρώ ως αμοιβή δικηγόρου·
               
            
                  —
               
               
                  να καταδικάσει την Επιτροπή στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της κατά της αποφάσεως Ares(2021)3291074 της Επιτροπής της 18ης Μαΐου 2021, με την οποία απορρίφθηκε η καταγγελία της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 267 ΣΛΕΕ με το οποίο ο νομοθέτης αναθέτει αποκλειστικώς στο Δικαστήριο της Ευρωπαϊκής Ένωσης την αρμοδιότητα να αποφαίνεται επί της ερμηνείας των Συνθηκών. Η προσφεύγουσα συνάγει από το άρθρο αυτό ότι η Επιτροπή υποχρεούται να αναγνωρίζει ως νομικώς δεσμευτική μόνον την ερμηνεία την οποία το Δικαστήριο αποδίδει στο περιεχόμενο των Συνθηκών.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 153, παράγραφος 4, ΣΛΕΕ. Η προσφεύγουσα υποστηρίζει ότι η ερμηνεία του άρθρου αυτού από την Επιτροπή, υπό την έννοια ότι ο σχεδιασμός και η διαχείριση των συστημάτων κοινωνικής προστασίας, περιλαμβανομένων των συνταξιοδοτικών συστημάτων, εξακολουθούν να υπάγονται πρωτίστως στην αρμοδιότητα των κρατών μελών, δεν είναι δυνατό να ευδοκιμήσει. Η προσφεύγουσα προσθέτει ότι η Επιτροπή υπερβαίνει τις εξουσίες της, προκειμένου να δικαιολογήσει την άρνησή της να διαπιστώσει την παράβαση των ευρωπαϊκών κανόνων ανταγωνισμού που διαπράχθηκε από το όργανο το οποίο αφορά η καταγγελία.
               
            
                  3.
               
               
                  Με τον τρίτο λόγο προβάλλεται παράβαση των άρθρων 101, 102 και 105 ΣΛΕΕ, για τον λόγο ότι, κατά την προσφεύγουσα, ένα από τα καθήκοντα της Επιτροπής είναι ακριβώς η αυτεπάγγελτη διερεύνηση των περιπτώσεων παραβιάσεως των αρχών που μνημονεύονται στα προαναφερθέντα άρθρα. Η προσφεύγουσα εκτιμά ότι ο οργανισμός τον οποίο αφορά η καταγγελία δεν μπορεί παρά να θεωρηθεί επιχείρηση και καταλήγει στο συμπέρασμα ότι οι διατάξεις του δικαίου της Ένωσης στον τομέα του ανταγωνισμού έχουν, επομένως, εφαρμογή σε αυτόν. Η προσφεύγουσα καταλήγει στο συμπέρασμα ότι το μονοπώλιο του Caisse nationale d’assurance vieillesse και των οργανισμών που συνδέονται με αυτό είναι παράνομο.